Jó, hogy vége van a nullszaldós éveknek, és soha nem jön újra el!

- sóhajthatnak fel a Sziget tulajdonosai, miután áttekintették a 2018-as fesztivál számait. Kádár Tamás cégvezető a szerdai Népszavának ugyanis elárulta, hogy a Sziget a tavalyi kisebb visszaesést követően újra masszív, 1,5 milliárdos nyereséggel zárt.

A Népszava cikke szerint a társaság legnagyobb rendezvénye, az augusztusi Sziget fesztivál eredménye szintén közelítheti a két éve elért, egymilliárdnál magasabb szintet. A másik két nagy rendezvény, a soproni VOLT és a zamárdi Balaton Sound szintén hozta a tavalyelőtti számokat, de néhány tízmillió forinttal a Gourmet Fesztivál is hozzájárult az idei eredményhez.

Jövőre várhatóan "egy számjegyű százalékkal" drágulnak a jegyeik. Az augusztusi Szigetre már október 1-jén kezdik árulni az öt- és hétnapos bérletet, amit további két, fokozatosan dráguló elővételi kör követ. Jelentős bevételemelkedést elsősorban a rendezvényeken belüli "prémiumszállásoktól" remél a Sziget Zrt.

(Borítókép: Szekeres Máté / Index)